Uuden sote-keskuksen suunnittelu etenee

Uuden sote-keskuksen suunnitteluvaihe on edennyt kohti lopullista tarjousvaihetta.

Lopullinen tarjous kilpailulliseen neuvottelumenettelyyn valituille tarjoajille tullaan lähettämään helmikuussa kolmelle toimijalle: SRV Rakennus Oy:lle, Jatke Oy:lle ja Lujatalo Oy:lle. Nämä kolme yritystä on valittu jatkoon lokakuussa osallistumishakemusten arvioinnin perusteella.

-Päätoteuttajan valinta tehdään maaliskuussa. Tämän jälkeen alkaa kehitysvaihe, jonka aikana suunnitelmia täydennetään yhteistyössä valitun toteuttajan kanssa ja meidän henkilökuntamme pääsee vielä osallistumaan suunnitteluratkaisujen viimeistelemiseen, tekninen päällikkö Sami Turunen kertoo.

Kehitysvaihe jatkuu arviolta syyskuulle. Rakentaminen on tarkoitus aloittaa heti syksyllä.

Ensimmäisenä rakennetaan maan alainen logistiikkatunneli tulevaan Mieri-rakennukseen (mielenterveys- ja riippuvuuspalvelut). Sen jälkeen alkaa Mieri-uudisrakennuksen rakentamien. Se tulee sijoittumaan E-siiven viereen, Imatrantien puoleisen päätyyn.

-Kun tämä uudisrakennus on valmis ja L-siivestä on muutettu uusiin tiloihin, puramme vanhan L-siiven. Tämän jälkeen alkaa uuden L-siiven rakentaminen. Sinne tulevat sijoittumaan ravinto- ja välinehuoltokeskus, logistiikkakeskus, synnytys- lasten- ja naistenosasto sekä geriatrinen osasto- ja psykogeriatrinen kuntoutus. Lisäksi L-rakennus yhdistetään nykyisiin E- ja K-siipiin, Turunen luettelee.

Tämän kokonaisuuden on määrä valmistua vuoden 2030 aikana. Sen jälkeen on vielä vuorossa nykyisten C- ja G-rakennusten muutostyöt. Näihin vapautuneisiin tiloihin muuttaa perusterveydenhuollon kiireetön vastaanotto ja kiirevastaanotto.

Väliaikainen, entisen Armilan toiminnoille hankittu moduulirakennus keskussairaalan pääoven vieressä puretaan siinä vaiheessa, kun väistötilat jäävät muutostöiden edetessä tarpeettomiksi.

Koko Kahilanniemen kampuksen uudisrakennusten ja peruskorjauksen hinta on 90,3 miljoonaa euroa. Ekhvalle on tätä varten myönnetty vuonna 2024 lainanottovaltuudet valtioneuvostolta.

Lisätietoja:

Etelä-Karjalan hyvinvointialue, Sami Turunen, tekninen päällikkö, puh. 040 651 1237, sami.turunen@ekhva.fi

Havainnekuva vuonna 2030 uudistuneesta Ekhvan Kahilanniemen kampuksesta. Uudisrakennukset hahmoteltuna oikealla.

Sote-keskuksen eteneminen

Helmikuu 2026: kilpailullinen neuvottelumenettely käynnistyy

Maaliskuussa 2026: päätös tarjouksista ja kehitysvaiheen käynnistyminen

Syyskuu 2026: kehitysvaihe päättyy ja toteutusvaihe eli rakentaminen alkaa.

Rakentamisjärjestys 2026-2030:

Logistiikkatunneli uuteen Mieri-rakennukseen (mielenterveys- ja riippuvuuspalveut) maan alla

Mieri-kiinteistön rakentaminen E-siiven viereen

L-siiven toiminnot siirtyvät uuteen Mieriin

Nykyinen L-siipi puretaan ja tilalle rakennetaan uusi L-siipi (ravinto- ja välinehuoltokeskus, logistiikkakeskus, synnytys, NaLa, geriatrinen ja psykogeriatrinen kuntoutus)

Valmista vuonna 2030 aikana. Sen jälkeen toteutetaan nykyisten rakennusten muutostyöt (C ja G), Sinne muuttaa perusterveydenhuollon kiireetön vastaanotto ja kiirevastaanottotoiminta.