Aluevaltuusto sinetöi vuoden 2026 talousarvion

Etelä-Karjalan hyvinvointialueen aluevaltuusto hyväksyi vuoden 2026 talousarvion ja taloussuunnitelman vuosille 2026–2032

Päätöstä edelsi aluevaltuustossa äänestys. Valtuutettu Timo Härkönen (ps.) esitti, että valtuusto palauttaa talousarvion valmisteluun ja poistaa ensihoidon sopeutukset sopeutuslistalta.

Äänestyksessä vastaehdotus kaatui äänin 54- 3. Yksi edustaja äänesti tyhjää.

Hyvinvointialueen ensi vuoden talousarvio pitää sisällään 37 miljoonan euron sopeuttamisohjelman. Tämä merkitsee kokonaisuudessaan noin 7 prosentin henkilöstövähennystä koostuen sekä vapautuvien tehtävien täyttämättä jättämisestä, määräaikaisuuksien vähentämisestä ja työ- ja virkasuhteiden irtisanomisista.

-Tämä on vaikeaa ja kipeää, mutta välttämätön päätös tilanteessa, jossa lakisääteiset palvelut on kyettävä järjestämään valtion yleiskatteellisen rahoituksen tasolla ja katkaistava alijäämien kertyminen, hyvinvointialuejohtaja Sally Leskinen totesi.

Taloussuunnitelman mukaan vuosikate kääntyy vuonna 2026 positiiviseksi.

Kahilanniemen kampus tulevien vuosien isoin investointi

Aluevaltuusto hyväksyi investointisuunnitelman vuosille 2026-2029. Vuonna 2025 aloitettu Kahilanniemen kampusinvestointi jatkuu vuoteen 2028 saakka.

Suunniteltujen sairaalan muutos- ja uudistamistöiden tavoitteena on parantaa Etelä-Karjalan keskussairaalan jo osin vanhentunutta rakennuskantaa vastaamaan nykytarpeita erityisesti leikkaussalitoiminnan ja teho-osaston osalta. Tämä tukee sotekeskusinvestoinnin vaikuttavuutta.

Valtuusto hyväksyi niin ikään uudet asiakasmaksut.

Vuoden 2026 talousarviosta nostoja

Valtion rahoitus vuonna 2026 on 612,2 miljoonaa euroa

Nettotoimintamenot vuonna 2026 ovat 611,9 miljoonaa euroa

Tilikauden tulos 0 miljoonaa euroa

Ylijäämä 0,3 miljoonaa euroa

Henkilötyövuosimäärä pienenee vuonna 2026 noin 271 henkilötyövuotta tai enimmillään 398 vakituisen tehtävän osalta vuoden 2025 tarkistettuun talousarvioon verrattuna.

Lisätietoja:

Sally Leskinen, hyvinvointialuejohtaja, sally.leskinen@ekhva.fi p. 0400 497 418